《寄题西洛致仕张比部静居院四堂》
宋代·梅尧臣

张侯归静居，堂宇结四隅。
堂中何所有，书画罗签厨。
四堂各异名，名异义亦殊。
夷心与会真，内以道德娱。
清白及金兰，外为子孙模。
西南夜落蟾，东北朝生乌。
天门风相通，盛衰理可无。
蒨尔松桧树，间之花石株。
雨晴气候佳，邻里或来俱。
遭摘班林笋，共持香粳盂。
饭毕循径行，不使僮仆扶。
所至旧衣坐，遍历日过晡。
时遇园果熟，甘浆而粉肤。
就枝掇鲜美，咀味销冰酥。
以此乐岁月，岂是忘形躯。
礼法不我弃，劳吝不我纡。
上不媿二疏，下不泛五湖。
自有逍遥趣，幸世遭唐虞。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。